**Dragi moji mladi novinarji!**

Prvomajske počitnice so za nami in upam, da ste se v minulem tednu odpočili od pouka na daljavo in si nabrali energije za nove izzive ter šolsko delo, ki vas še čaka do konca letošnjega šolskega leta.

Glede na slišano in objavljeno v medijih je težko napovedati, ali se bomo v tem šolskem letu še srečali v razredu, zato bomo z našim delom nadaljevali na daljavo. Zaradi vašega truda in prizadevnosti sem izredno vesela, da se vaši prispevki sprotno objavljajo na spletni strani naše šole.

In o čem boste pisali ta teden? Ker sem zelo radovedna oseba, me zanima, kako ste preživeli letošnje prvomajske počitnice, ki so bile resnično posebne. Če bi se malce pošalili, bi lahko rekli, da so potekale v duhu besede NE… nismo smeli kresovati, se javno družiti, iti na kakšen izlet … Zato me resnično zanima, s čim in kako ste si krajšali čas. Zapišite, kaj vse ste počeli minuli teden, po čem si boste minule počitnice zapomnili … morda pa ste kljub omejitvam doživeli kakšno zanimivost, ki jo boste lahko opisali.

Upam, da takih počitnic ne bomo več doživeli, zato bodo vaši zapisi za branje zanimivi tudi čez nekaj let. Sama predlagam naslov **Moje korona počitnice**, ki pa ga lahko vi tudi spremenite.

**Vaše prispevke mi pošljite do torka, 5. maja.**

Želim vam uspešno delo, kreativne ideje in seveda, ostanite zdravi!

Vaša učiteljica Breda